**A koronavírus járvánnyal kapcsolatban számtalan tévhit kering a különféle fórumokon: a félretájékoztatás minden esetben veszélyes és etikátlan, de különösen kegyetlen abban az esetben, ha védtelen, kiszolgáltatott réteget érint. Az állatok védelme a krízishelyzetben is fontos, erre vonatkozóan a NÉBIH (Nemzeti Élelmiszerlánc-biztonsági Hivatal) és Magyar Állatorvosi Kamara is fogalmazott meg ajánlásokat, amelyek betartására mindenki figyelmét felhívja. Baján az állatorvosok nemcsak az alapvető intézkedéseket tartják be, hanem igyekeznek – civil állatvédők bevonásával és segítségével – minden sürgős és súlyos esetet is megoldani. Mindezekről dr. Tálas László állatorvossal (BAJAVET állatorvosi rendelő) beszélgettünk.**

**-** *Milyen alapvető tudnivalókkal kell most tisztában lenniük az állattartóknak?*

- A legfontosabb, hogy az embereket megbetegítő COVID-19 vírus és a kedvtelésből tartott állatok, haszonállatok és vadállatok kapcsolatáról csak hivatalos forrásból tájékozódjunk! A NÉBIH honlapján minden szükséges és hiteles információ megtalálható, olvassuk ezt bátran! A Magyar Állatorvosi Kamara országos elnöksége által kiadott közlemény alapján, a mai tudományos tények és ismeretek szerint a hazánkban általánosan háziállatként tartott állatfajok (beleértve természetesen a kutyákat és a macskákat is) nem terjesztik aktív módon az emberek járványos koronavírus megbetegedését (COVID-19) kiváltó kórokozót. Az emberi megbetegedések nem a háziállatainktól származnak és fordítva, a mai ismeretek szerint ez az emberi megbetegedést kiváltó vírus nem betegíti meg a háziállatainkat. Természetesen most is be kell tartani azokat az alapvető higiéniai szabályokat, amelyeket ezelőtt is: a kedvtelésből tartott állattal való bármilyen kontaktust követően mossunk kezet! Ismételten kiemelném, hogy a legfontosabb a hiteles forrásból való tájékozódás (NÉBIH).

*- Az állatorvosi rendelők hogyan viszonyulnak a helyzethez?*

- Információm szerint hazánk csaknem valamennyi állatorvosi rendelője működik. Természetesen a járványhelyzetet irányító Hatóságok szükség esetén bármikor korlátozhatják akár az állatorvosi rendelők működését is.

Figyelembe véve azokat az országokat, ahol nagyarányú emberi megbetegedéseket regisztráltak és már bevezették a lakhely elhagyási tilalmat is, mindenhol engedélyezték, hogy az élelmiszerboltok, gyógyszertárak, humán egészségügyi intézmények, bankok, biztosítótársaságok, jogi szolgáltatások, benzinkutak, posta, illetve a mezőgazdasági termeléssel kapcsolatos üzletek mellett nyitva lehetnek az állateledel boltok és az állategészségügyi szolgáltató intézmények is. Ismereteim szerint Kínában, Olaszországban sem kellett az állatorvosi rendelőknek bezárniuk.

Ki kell hangsúlyozni, hogy Magyarországon nincsen életben a lakhelyelhagyási tilalom!

* *Mi az állattartók feladata a jelen helyzetben?*

Jogszabályok alapján az állattartó köteles a „jó gazda gondossága” alapján állatait megfelelően ellátni, táplálni, mozgási lehetőséget biztosítani, megbetegedése esetén kezeltetni.

 Bizonyított tény, hogy a társállatok szerepe érzelmi szinten is nagyon fontos, sok egyedülálló ember számára (de családosok esetében is!) az állat családtag. Ugyanakkor az immunrendszerre is pozitív hatást gyakorol az állattartás, ezt tudományos kutatások is igazolják. Semmi okunk jelen helyzetben hátat fordítani kedvenceinknek.

*- Milyen óvintézkedéseket kell hogy betartsanak a rendelők, és ebből következve a gazdik is?*

- A Magyar Állatorvosi Kamara hivatalos ajánlást küldött valamennyi szolgáltató állatorvosnak. Az állattartókra vonatkozó ajánlás, hogy idős korú személy lehetőleg ne hozzon el állatot a rendelőbe, bízza ezt fiatalabb ismerősre, családtagra. Egy állattal csak egyetlen kísérő érkezzen. Ha az állat tulajdonosa esetleg megbetegszik, akkor ne Ő hozza el kedvenc állatát a rendelőbe, hanem kérjen meg erre más személyt (rokon, barát, szomszéd).

Az időpontegyeztetés sokat segíthet abban, hogy ne tartózkodjanak egyszerre túl sokan a váróban. Biztosítani kell az egy-másfél méter távolságot a várakozók között: mi az ajánlás kézhez vétele utáni három órán belül már kialakítottuk a két méter távolságot biztosító váróhelyiségeket. Rendelkezésre áll elegendő mennyiségű kéztisztító és fertőtlenítőszer, magunk is folyamatosan fertőtlenítjük a kilincseket, egyéb felületeket. Kérjük azt is, hogy csak indokolt esetben hozzák az állatot a rendelőbe, bár tudjuk, hogy adott helyzetben a gazdi nehezen tudja eldönteni, mely eset az indokolt. Ebben telefonos konzultáció alapján tudunk közösen dönteni.

*- Mi a helyzet a kutyasétáltatással? Jelent-e plusz kockázatot?*

- Baja város polgármestere kiadott egy közleményt erre vonatkozóan, ezt mindenképpen tartsuk be! Egyetlen ember sétáltassa a kutyát, tartsuk be egymástól a távolságot, csak megfelelő távolságból beszélgessünk a többi gazdival, egymás kutyájához ne érjünk hozzá, és a kutyákat is gátoljuk meg ebben. Adott kutyasétáltató helyen limitáltan legyenek jelen emberek, az ürüléket pedig ugyanúgy takarítsák el a kedvencük után, ahogy eddig is tették. A higiéniai minimumokat némileg fokozni kell, de kis odafigyeléssel ez nem lehet probléma.

*- Karanténban lévő, vagy idős személy milyen segítséget kaphat, ha az állatával gond van?*

- Ez kényes kérdés, de nagyon igyekszünk megoldást találni minden problémára. Folyamatosan egyeztetünk a városban tevékenykedő civil állatmentőkkel, és körvonalazódik már az a sürgősségi akciócsoport, amelynek tagjai vállalni tudják az állatok szállítását ilyen esetekben a rendelőbe, majd vissza. Fontos: csak akut esetnek jöhetnek szóba, ezt pedig ugyancsak telefonos egyeztetés alapján az állatorvos hivatott eldönteni! Az önkéntesek természetesen ugyanúgy betartanak minden higiéniai előírást. Nem tudhatjuk, meddig fog tartani ez az állapot, arra kell készülnünk, hogy akár több hétig is, de segítenünk kell az állattartókon és az állatokon. Gondolnunk kell arra is, hogy főként idős emberek esetében, krízishelyzetben, fontos kapaszkodót adhat a társállat jelenléte, célt és elfoglaltságot biztosít számukra az állatról való gondoskodás.

*- Milyen további tudnivalók vonatkoznak az állattartókra?*

- A NÉBIH a honlapján többféle témakörben is tájékoztatja a lakosságot. Kimondja, hogy ebben a helyzetben is biztosítani kell az állat jólétét, megfelelő tartását, táplálását, orvosi kezelését. Ezeket az alapelvárásokat a humán járvány előtt is éppúgy be kellett tartani, most azonban fokozottan figyelni kell erre. Ajánlom a NÉBIH honlapjának tanulmányozását ebből a célból is. Sok törvénytisztelő állampolgár aggódik például azért, ha nem tudják idejében beoltatni veszettség ellen a kutyájukat, az állam azonban kiadott egy hivatalos közleményt, amely szerint a helyzetre való tekintettel semmiféle retorzió nem várható az oltás csúszása miatt.

Csaknem minden Magyarországon található háziállatfajtában előfordulhat koronavírus okozta megbetegedés, de a COVID-19 azonban teljesen új dolog, és semmi köze az állatokban előforduló koronavírusokhoz. Ezt kell tudatosítanunk mindenkiben, aki aggódik a házikedvencek miatt.

Sándor Boglárka